## Uredbu o mogućnosti korištenja kredita i zajmova kod određenih pravnih osoba

### NN 22/1995 (31.3.1995.), Uredbu o mogućnosti korištenja kredita i zajmova kod određenih pravnih osoba

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", broj 79/94), Vlada Republike
Hrvatske je na sjednici održanoj 30. ožujka 1995. donijela

## Uredbu

### o mogućnosti korištenja kredita i zajmova kod određenih pravnih osoba

Članak 1.

Ovom Uredbom uređuje se korištenje financijskih kredita i zajmova te
odobravanje financijskih kredita odnosno zajmova kod poduzeća i javnih
poduzeća u vlasništvu Republike Hrvatske, ustanova nad kojima osnivačka
prava (vlasništvo) ima Republika Hrvatska, društva u kojima više od 50%
udjela ili dionica drže zajedno ili svaki za sebe Republika Hrvatska, Hrvatski
fond za privatizaciju, Hrvatski fond za zdravstveno osiguranje, Republički
fond mirovinskog i invalidskog osiguranja radnika Hrvatske i Republički
fond mirovinskog i invalidskog osiguranja individualnih poljoprivrednika
Hrvatske te pravnih osoba u vlasništvu odnosno pretežitom vlasništvu jedinica
lokalne samouprave i uprave (u daljem tekstu: pravne osobe).

Članak 2.

Pravne osobe smiju koristiti financijske kredite i zajmove od drugih
pravnih osoba ili odobravati financijske kredite odnosno zajmove tim pravnim
osobama samo putem banaka te uz uvjet da kamatna stopa nije veća od 15%
godišnje. Odredbe stavka 1. ovoga članka odnose se i na odobravanje financijskih
kredita odnosno zajmova između pravnih osoba iz članka 1. ove Uredbe.

Članak 3.

Pravne osobe smiju davati financijske kredite i zajmove pravnoj osobi
u državnom vlasništvu, društvenom fondu i drugim pravnim osobama preko
banaka kao kredite ili zajmove koje odobravaju banke u svoje ime i za njihov
račun ili u ime i za račun tih pravnih osoba. Pravne osobe smiju uzimati
financijske kredite ili zajmove od pravne osobe u državnom vlasništvu ili
društvenog fonda i drugih pravnih osoba preko banaka koje ta sredstva planiraju
u svoje ime, a za račun druge pravne osobe ili u ime i za račun druge pravne
osobe. Pod bankama iz stavka 1. i 2. ovoga članka razumijevaju se banke
u kojima pravne osobe u državnom vlasništvu i društveni fondovi imaju najmanje
40% vlasničkih udjela.

Članak 4.

Ako pravna osoba izravno odobrava zajmove drugoj pravnoj osobi u državnom
vlasništvu ili društvenom fondu to može činiti samo posredstvom banke u
kojoj pravne osobe u državnom vlasništvu imaju najmanje 40% vlasničkih
udjela. Ako druga pravna osoba odobrava zajam izravno pravnoj osobi u državnom
vlasništvu ili društvenom fondu može ga odobriti samo posredstvom banaka
iz stavka 1. ovoga članka.

Članak 5.

Banka putem koje se odobrava zajam ili obavlja druga bankovna usluga
može na ime provizije zaračunati najviše do 1% od iznosa odobrenog kredita
ili zajma. Zabranjuje se plaćanje bilo kakve druge provizije drugim pravnim
i fizičkim osobama, za usluge iz prethodnog stavka.

Članak 6.

Radi provođenja kontrole korištenja zajmova, banka iz članka 3. i 4.
ove Uredbe dužna je voditi evidenciju o odobrenim odnosno zaključenim kreditima
i zajmovima.

Članak 7.

Odredbe ove Uredbe ne primjenjuju se na zajmove koje odobravaju pravne
osobe iz članka 1. ove Uredbe izravno ili putem sindikalnih podružnica
svojim djelatnicima, te na Republički fond mirovinskog i invalidskog osiguranja
radnika Hrvatske i Hrvatski zavod za zdravstveno osiguranje, ako koriste
ili odobravaju zajmove putem Tržišta novca i kratkoročnih vrijednosnica
d. d. Zagreb, kao i na društve za osiguranje i društva za reosiguranje
u pretežito državnom vlasništvu koja, sukladno Zakonu o osiguranju mogu
odobravati zajmove i ulagati slobodna novčana sredstva.

Članak 8.

Novčanom kaznom od 60.000 do 300.000 kuna kaznit će se za prekršaj pravna
osoba ako odobri ili koristi kredit, odnosno zajam suprotno odredbama ove
Uredbe. Za prekršaj iz stavka 1. ovoga članka kaznit će se i odgovorna
osoba u pravnoj osobi novčanom kaznom od 15.000 do 150.000 kuna.

Članak 9.

Danom stupanja na snagu ove Uredbe prestaje važiti Uredba o mogućnosti
korištenja kredita i zajmova kod javnih poduzeća i drugih pravnih osoba
u državnom i pretežno državnom vlasništvu ("Narodne novine",
br. 11/94 i 22/94).

Članak 10.

Ova Uredba stupa na snagu danom objave u "Narodnim novinama",
a primjenjuje se od 1. travnja 1995. godine.

Klasa: 450-05/95-01/01

Urbroj: 5030116-95-2

Zagreb, 30. ožujka 1995.

Predsjednik

**Nikica Valentić,** v. r.

Uredba, NN 22/1995-432